**TISZTELT SZÜLŐ/ TÖRVÉNYES KÉPVISELŐ!**

**Beiratkozás a tanköteles korú leendő 1. osztályos gyerekek számára**

1. ***ONLINE BEIRATKOZÁS
(***Lehetőség szerint kérjük ezt a beiratkozási formát vegyék igénybe.)

Tájékoztatom, hogy a kihirdetett veszélyhelyzetre tekintettel a 2021/2022. tanítási évre történő általános iskolai beiratkozás során nemcsak személyes, hanem online úton is lehetőség van beíratni a tanköteles korba lépő gyermekét. Az általános iskola első évfolyamára történő jelentkezésének elektronikus, online formájára **2021. április 10-től** nyílik meg az informatikai lehetőség az Ön részére a KRÉTA rendszer felületén keresztül: <https://eugyintezes.e-kreta.hu/kezdolap>. Az e-Ügyintézés „Beiratkozás Általános Iskolába (BÁI)” felület **2021. április 16-án éjfélig** van nyitva. Amennyiben módosítani kíván a már elektronikusan beküldött adatokon, akkor ezt úgy teheti meg, hogy jelzi (e-mailben és telefonon, vagy az intézmény által meghatározott módon) az adott intézmény részére a visszavonási vagy adatmódosítási szándékát. Az adatok módosítását az intézmény a KRÉTA felületén a kérés alapján elvégzi. Amennyiben a szülő visszavonja gyermeke jelentkezését, ennek következményeként a BÁI felületen az  iskola a benyújtott jelentkezésre a szülő kérése alapján elutasító határozatot hoz, és az intézmény saját rendszerében a gyermek adatait a „Beiratkozás visszavonva” státuszba állítja. Ezen műveletek elvégzését követően Ön ismét be tudja nyújtani gyermeke jelentkezését  egy másik iskolába.

Amennyiben Ön nem a lakóhelye vagy tartózkodási helye szerinti körzetes iskolába íratná be a gyermekét, akkor is meg kell adnia a kötelező felvételt biztosító általános iskola nevét és címét is a jelentkezése során.

Abban az esetben is (személyes vagy online) jelentkezni kell a kiválasztott általános iskolába, ha a szülő/törvényes képviselő a gyermekét a lakóhelye vagy tartózkodási helye szerinti körzetes általános iskolába kívánja beíratni.

Akár körzetes, akár nem körzetes iskolába kívánja beíratni gyermekét, mindenképpen jelentkeznie kell az adott általános iskolánál, amely jelentkezés a fent jelzett online módon vagy személyesen történhet meg.

Az online beiratkozás esetén **szükséges a lakcímkártya feltöltése**, a beiratkozáshoz szükséges eredeti dokumentumok bemutatására a 2021/2022. tanév első napjáig (2021. szeptember 1.) kerülhet sor.

A beiratkozással kapcsolatos problémák esetén 8-16 óráig a aranybeir@gmail.com címen vagy a +3630-176-6332-es telefonszámon kérhetnek segítséget.

1. ***SZEMÉLYES BEIRATKOZÁS***

A beiratkozás adatainak felvétele **indokolt esetben**, a beiratkozást lefolytató iskola által szabályozott módon, személyesen is megtörténhet *2021. április 15-én és 16-án,*a járványügyi veszélyhelyzet miatt megkövetelt egészségügyi szabályok szigorú betartása mellett*.*Ez a következőképpen alakul iskolánkban:

* 2021.04.15-én és 2021.04.16-án 8:00-tól 17:00 óráig lesz lehetőség **indokolt** esetben személyes megjelenéssel beiratkozásra. Kérjük, előzetes szándékát jelezze az aranybeir@gmail.com email címen vagy a +3630-176-6332 es telefonszámon nap és időpont megjelölésével!
**Időpont egyeztetés 2021. 04.14. szerda 12 óráig.**
* A gyorsabb ügyintézés érdekében a kitöltendő dokumentumok 2021.04.12-től hétfőtől az iskola portáján átvehetőek, kérjük, kitöltve hozzák magukkal!
* A beiratkozás napján a kitöltött dokumentumokkal együtt a gyermek személyes iratait is hozzák magukkal. (anyakönyvi kivonat, lakcímkártya, személyi igazolvány, ha van, TAJ kártya…stb.)
* **Járványügyi szabályok**Egy fő szülő/ gondviselő érkezhet
(Testhőmérsékletmérés, maszk, kézfertőtlenítés kötelező)
* **Tájékoztatás/Információ**Grexáné Márta Andrea
aranybeir@gmail.com
+3630-176-6332
1. ***ELBÍRÁLÁS***

A fentiek után, akár online, akár személyesen történt a jelentkezése az iskolába, **2021.04.19-én** a kötelező felvételt biztosító, körzetes általános iskolába jelentkező gyermekek felvételre kerülnek. A körzettel nem rendelkező általános iskolai osztályok tekintetében, továbbá a körzettel rendelkező iskolákba jelentkező, nem körzetes gyermekek esetében egyaránt legkésőbb **2021. április 23-ig** döntenek a gyermekek felvételéről és ezután küldik el a tájékoztatásukat Önnek.

A beiratkozási eljárás során vagy annak lezárása után legkésőbb két héten belül Önnek nyilatkoznia kell arról, hogy gyermeke számára **hit- és erkölcstan vagy etika** órát választja. A hit- és erkölcstan tantárgy választása esetén meg kell jelölnie, hogy melyik egyház hit- és erkölcstan oktatásának megszervezését kéri majd gyermeke számára. Az iskola a hit- és erkölcstan oktatással kapcsolatos, az egyházaktól kapott információkat feltünteti a honlapján.

A beiratkozáshoz szükséges dokumentumok, adatok megadása kapcsán Ön segítséget kérhet a gyermeke óvodájától – óvoda OM azonosítja, gyermekük oktatási azonosítója tekintetében. Természetesen iskolánk fenntartója, a Nyíregyházi Tankerületi Központ is rendelkezésre áll a körzetes iskolákkal kapcsolatos információk, az online vagy a személyes beiratkozás rendjével kapcsolatos kérdések esetén.

Mellékletben mi is megküldjük Nyíregyháza Megyei Jogú Város beiskolázási körzethatárait.

Nyíregyháza, 2021.04.08.